Forslag til afgørelse fra generaladvokat Alber fremsat den 25. oktober 2001. - Kommissionen for De Europæiske Fællesskaber mod Storhertugdømmet Luxembourg. - Traktatbrud - mangelfuld gennemførelse af direktiv 97/11/EF. - Sag C-366/00.



Samling af Afgørelser 2002 side I-01749



Generaladvokatens forslag til afgørelse

1. Kommissionens søgsmål er anlagt til prøvelse af den manglende gennemførelse inden for den fastsatte frist af Rådets direktiv 97/11/EF af 3. marts 1997 om ændring af direktiv 85/337/EØF om vurdering af visse offentlige og private projekters indvirkning på miljøet (herefter »direktiv 97/11«).

2. Direktiv 97/11 skulle i henhold til dets artikel 3 være gennemført i national ret senest den 14. marts 1999. Kommissionen har anlagt sag med påstand om, at det fastslås, at Storhertugdømmet Luxembourg har tilsidesat sine forpligtelser i henhold til EF-traktaten, idet det ikke inden for den fastsatte frist har gennemført direktiv 97/11, subsidiært ikke har underrettet Kommissionen om de love og administrative bestemmelser, som er nødvendige for fuldt ud at efterkomme direktivet.

3. Storhertugdømmet har ikke bestridt Kommissionens klagepunkter. Det tilsendte den 23. november 1999 Kommissionen et udkast til anordning. Kommissionen fandt udkastet utilstrækkeligt og gav derfor ved begrundet udtalelse af 26. januar 2000 medlemsstaten en frist på to måneder til at opfylde sine forpligtelser. Storhertugdømmet anførte i skrivelse af 17. april 2000, at den storhertugelige anordning, der skulle gennemføre direktivet, formodentlig ville blive vedtaget i løbet af andet halvår 2000.

4. Ifølge fast retspraksis har det ingen betydning for sagen, at traktatbruddet eventuelt er bragt ud af verden efter udløbet af den frist, der er fastsat i den begrundede udtalelse. Genstanden for sagen fastlægges i Kommissionens begrundede udtalelse. Selv i tilfælde af, at traktatbruddet er blevet bragt ud af verden efter udløbet af den i henhold til artikel 226, stk. 2, EF fastsatte frist, har det betydning, at sagen fortsættes med henblik på at fastslå grundlaget for det ansvar, en medlemsstat som følge af sit traktatbrud vil kunne have pådraget sig i forholdet til andre medlemsstater, Fællesskabet eller private .

5. Storhertugdømmet har ikke bestridt, at det ikke har gennemført direktiv 97/11 inden for den fastsatte frist. Kommissionens påstand bør derfor tages til følge.

6. Kommissionen har endvidere nedlagt påstand om, at Storhertugdømmet tilpligtes at betale sagens omkostninger. I henhold til Domstolens procesreglements artikel 69, stk. 2, pålægges det den part, der taber sagen, at betale sagens omkostninger, såfremt der er nedlagt påstand herom.

Forslag til afgørelse

7. På grundlag af det ovenfor anførte foreslår jeg Domstolen

1) at fastslå, at Storhertugdømmet Luxembourg har tilsidesat sine forpligtelser i henhold til EF-traktaten, idet det ikke inden for den fastsatte frist har vedtaget de love og administrative bestemmelser, som er nødvendige for at efterkomme Rådets direktiv 97/11/EF af 3. marts 1997 om ændring af direktiv 85/337/EØF om vurdering af visse offentlige og private projekters indvirkning på miljøet

2) at pålægge Storhertugdømmet Luxembourg at betale sagens omkostninger.